כריסטיאן צ'וקוו

כריסטיאן צ'וקוו אוקורו (באנגלית: Christian Chukwu Okoro; 4 בינואר 1951 – 12 באפריל 2025) היה כדורגלן ומאמן כדורגל ניגרי. הוא שיחק בעמדת בלם והיה קפטן נבחרת ניגריה בכדורגל, אותה הוביל לזכייה הראשונה שלה בגביע אפריקה לאומות.

 ראשית חייו 
צ'וקוו נולד ב-4 בינואר 1951. בילדותו, הוריו התנגדו לעיסוקו בכדורגל, ואף שלחו אותו למכור בננות על מנת שיפסיק לשחק. רק כאשר החל לשחק בנבחרת בית הספר התיכון הלאומי בנייקה ובמועדון Highlanders FC שבבעלות משרד האוצר הניגרי, הוריו החלו להתייחס ברצינות לעיסוקו. הוא הפך לקפטן קבוצת הכדורגל של בית הספר והוביל אותה לניצחונות רבים. מגרש המשחקים האהוב עליו היה פארק נגוו, מקום שידוע כנקודת התחלה לקריירות של רבים משחקני ריינג'רס, ואסקו וגרין איגלס.

 השכלה 
צ'וקוו למד בבית הספר היסודי Christ Church בשכונת איוואני שבעיר אנוגו. לאחר מכן למד בבית הספר התיכון הלאומי בנייקה. הוא הצטרף לנבחרת בתי הספר של מדינת מזרח-מרכז וזכה איתה בגביע הלאומי.

 קריירת משחק 
ככדורגלן, צ'וקוו שימש קפטן נבחרת ניגריה בכדורגל (שנקראה אז "הנשרים הירוקים") בין השנים 1974 ל-1980. הוא היה חלק מהסגלים של נבחרת ניגריה שזכו בגביע אפריקה לאומות בשנת 1980, וסיימו במקום השני בטורנירים של 1976 ו-1978. הוא היה הקפטן הניגרי הראשון שהניף את גביע אפריקה, לאחר ניצחון 0–3 על נבחרת אלג'יריה בכדורגל בגמר טורניר גביע אפריקה לאומות 1980.

 קריירת אימון 
באוקטובר 1998 מונה למאמן נבחרת קניה בכדורגל. מאוחר יותר, בין השנים 2003 ל-2005, שימש מאמן נבחרת ניגריה בכדורגל, אותה הוביל לחצי גמר גביע אפריקה לאומות 2004. במהלך מוקדמות מונדיאל 2006 הוא ספג ביקורת על ניהול מקצועי לקוי של הנבחרת. שני משחקים לפני סיום הקמפיין, הוא הושעה מתפקידו. בשני המשחקים מול נבחרת אנגולה בכדורגל, בבית ובחוץ, לא הצליחה ניגריה לנצח, והדבר הוביל לאי-העפלה של הנבחרת למונדיאל לראשונה מאז הופעת הבכורה שלה במונדיאל 1994.

בהמשך, אימן את קבוצת אנוגו ריינג'רס וסיים עמה במקום השישי בליגת העל הניגרית לעונת 2008/2009. ב-5 באוגוסט 2009 פוטר מתפקידו לאחר שלא עמד ביעדי המועדון. מאוחר יותר מונה למנכ"ל המועדון על ידי מושל מדינת אנוגו, איפאני אוגווייני.

 חיים אישיים ומוות 
צ'וקוו שמר על קשר עם חבריו לנבחרת ומנהיגים נוספים עימם שיתף פעולה בתקופת הזכייה של ניגריה בגביע אפריקה. גם בגיל מבוגר שמר על יחסים קרובים עימם. דן אניאים השפיע רבות על חייו כשחקן כדורגל. את ילדותו העביר בין רחובות רובינסון וקניאטה.

לצ'וקוו ארבעה ילדים – שני בנים ושתי בנות. ילדיו אהבו כדורגל, אך לא באותה מידה כפי שהוא אהב את המשחק. הוא היה מיודד עם אשתו ומשפחתה עוד לפני נישואיהם, והוריהם מילאו תפקיד בקשר ביניהם. הוא הביע הכרת תודה כלפיה על סבלנותה והבנתה הרבה.

באפריל 2019 הודיעה התאחדות הכדורגל של ניגריה כי תסייע לו במימון הוצאות הטיפול הרפואי בארצות הברית, והמיליארדר פמי אוטדולה הודיע כי גם הוא יתרום למטרה זו. מאוחר יותר נמסר כי הוא יצא לטיפול במאי לאחר שהושג המימון הדרוש, והטיפול הצליח.

צ'וקוו נפטר ב-12 באפריל 2025, בגיל 74.

 מחלוקות 
צ'וקוו כונה "אדם זקן ונזקק שננטש לגורלו", אך חבר הפרלמנט אוגבואגו אניקווה הבהיר את העובדות בנוגע למחלתו, וציין כי לצ'וקוו הייתה משרה בשירות הציבורי שסיפקה לו את האמצעים לטיפול רפואי. ממשלת מדינת אנוגו טענה כי הסיפורים השליליים בנוגע למצבו הבריאותי של צ'וקוו נבעו מיוזמה נואשת של חברו המתגורר בארצות הברית, אשר טען כי צ'וקוו ננטש.

 מדליות ואותות כבוד 
ניגריה
 גביע אפריקה לאומות 1980

קישורים חיצוניים

 הערות שוליים 

קטגוריה:מאמני נבחרת ניגריה בכדורגל
קטגוריה:מאמני כדורגל ניגרים
קטגוריה:כדורגלני אנוגו ריינג'רס
קטגוריה:כדורגלני נבחרת ניגריה
קטגוריה:כדורגלני גביע אפריקה לאומות 1978
קטגוריה:כדורגלני גביע אפריקה לאומות 1980
קטגוריה:מאמני גביע אפריקה לאומות 2004
קטגוריה:ילידי 1951
קטגוריה:ניגרים שנפטרו ב-2025